# **D-LoT E-Learning Course**

# MODULIS I

ANO Konvencija par personu ar invaliditāti tiesībām un Eiropas tiesību konteksts

Saturs

[MĀCĪBU PROCESA REZULTĀTI: 2](#_Toc440366793)

[GALVENĀS MODUĻA ATZIŅAS 3](#_Toc440366794)

[I.1. Apvienoto Nāciju Organizācijas Konvencija par personu ar invaliditāti tiesībām................3](#_Toc440366795)

[I.1.1 Ievads un Konvencijas struktūra 3](#_Toc440366796)

[I.1.2 Paradigmas maiņa no medicīniskā uz cilvēktiesību modeli 5](#_Toc440366797)

[I.1.3 Konvencijas pamatprincipi 7](#_Toc440366798)

[I.2 Pašreizējā situācija un turpmākā rīcība. 8](#_Toc440366799)

[I.3 Eiropas tiesību normas 9](#_Toc440366800)

[BIBLIOGRĀFIJA/IETEICAMĀ LITERATŪRA 13](#_Toc440366801)

[RESURSI 13](#_Toc440366802)

[MĀCĪBU MATERIĀLI 14](#_Toc440366803)

# AUTORS:

**Sabrina Ferraina, EASPD vecākā politikas koordinatore**

# MĀCĪBU PROCESA REZULTĀTI:

1. **(Zināšanas)** Pabeidzot mācību kursu, dalībnieki spēs parādīt zināšanas par:
2. Dažādiem invaliditātes modeļiem
3. Konvencijas struktūru
4. Konvencijas pamatprincipiem
5. **(Prasmes)** Pabeidzot mācību kursu, dalībnieki spēs:
6. Noteikt Konvencijas īstenošanā iesaistītās puses
7. Noteikt patiesas Konvencijas īstenošanas galvenos soļus (un veicamās darbības)
8. Pielietot dokumentus, kuri starptautisko un Eiropas tiesību ietvaru
9. Analizēt, kā nacionālais tiesiskais ietvars saskan ar ANO Konvencijā ietvertajām tiesību normām
10. **(Attieksme)** Pabeidzot mācību kursu, dalībnieki spēs:
11. Izprast paradigmas maiņu un kā Konvencijā ietvertās normas būtu īstenojamas praksē.
12. Izprast Eiropas Savienības kā Konvencijas dalībnieces lomu.
13. Izprast pakalpojumu sniedzēju lomu

**Galvenās moduļa atziņas**

Viens no ANO Konvencijas par personu ar invaliditāti tiesībām **grūtākajiem uzdevumiem ir īstenot attieksmes un izpratnes par invaliditāti maiņu**. Tas ir rezultāts aizspriedumiem, kuri ir nostiprinājušies daudzu gadu garumā. Visgrūtāk ir nojaukt psiholoģiskās barjeras. Moduļa mērķis ir radīt izpratni, rosināt diskusijas un pārdomas par invaliditāti, lai labāk izprastu cilvēktiesībās balstītās pieejas invaliditātei principus un vērtības.

**I.1.Apvienoto Nāciju Organizācijas Konvencija par personu ar invaliditāti tiesībām**

**I.1.1 Ievads un Konvencijas struktūra**

20. gadsimta sākumā institucionalizācija un nežēlīga izturēšanās pret personām ar invaliditāti joprojām tika uzskatīta par normālu.

Ļaunprātīga izturēšanās pret personām ar invaliditāti Pasaules karu laikā un milzīgs skaits veterānu, kuri atgriezās mājās ar invaliditāti, bija nozīmīgs impulss cilvēku ar invaliditāti kustībai, lai apspriestu problēmas un nepieciešamās izmaiņas. Laikā, kad skatījums uz invaliditāti galvenokārt tika balstīts medicīniskā modelī, sabiedrība lielā mērā tika sadalīta divās grupās: personas ar invaliditāti un otra grupa – personas, kam nav invaliditātes.

Šis skatījums ir dziļi iesakņojies sabiedrībā, veidā, kā cilvēki domā par invaliditātes jomu un veidā, kā tiek organizēta dzīve cilvēkiem, kuriem ir invaliditāte. Konkrētāk runājot, tas noveda pie cilvēku ar invaliditāti izslēgšanas no sabiedrības, liedzot piekļuvi vispārējās pieejamības pamatpakalpojumiem un ierobežojot cilvēku iespējas baudīt tiesības.

Personu ar invaliditāti vajadzības, prasības un galu galā tiesības starptautiskā līmenī ir attīstījušās pakāpeniski līdz to proklamēšanai Konvencijā, kas stājās spēkā 2008. Gadā un kuras nosaukums ir „Apvienoto Nāciju Organizācijas Konvencija par personu ar invaliditāti tiesībām” - turpmāk tekstā "Konvencija". Konvencija ir starptautisks regulējums, kas nosaka personu ar invaliditāti tiesības, un to ir ratificējušas vairums Eiropas Savienības dalībvalstu, kā arī 2010. gadā pati Eiropas Savienība.

Konvencija piedāvā holistisku un integrētu cilvēktiesību pieeju, lai risinātu sociālo un ekonomisko nevienlīdzību, ar kuru saskaras personas ar invaliditāti. Tā nepārprotami atzīst, ka invaliditāti rada sabiedrībā esošās barjeras un aizspriedumi. Tādēļ sabiedrībai ir jāpielāgojas personām ar invaliditāti - un nevis otrādi - atbilstoši cilvēku īpašajām individuālajām vajadzībām un īstenojot pasākumus, lai atvieglotu personām ar invaliditāti iekļaušanos sabiedrībā. Individualizēts atbalsts, personalizēta plānošana un cilvēku ar invaliditāti spēcināšana ir elementi, kuriem jābūt ne tikai daļai no politiku rezultātiem, bet tie ir rūpīgi jāiestrādā visos procesos un politikas instrumentos.

Konvencija neievieš jaunas tiesības personām ar invaliditāti; tās mērķis ir piemērot nediskriminācijas principu visām cilvēktiesībām, katrā cilvēka pastāvēšanas kontekstā. Konvencija ir **juridiski saistoši valstīm, kas to ir ratificējušas**, un tāpēc tās panti bruģē ceļu nākotnes politikas attīstībai invaliditātes jomā.

Konvencijas noteiktās prasības ir izaicinājums, jo tā pieprasa konsekventas un būtiskas izmaiņas tajā, kā personu ar invaliditāti vajadzības būtu jārisina un jāīsteno. Līdz ar to, organizācijām, kas sniedz pakalpojumus personām ar invaliditāti būtu jāpārstrukturē sava darbība tā, lai tā būtu saderīga ar Konvencija principiem. Tas var prasīt būtiskas izmaiņas un pāreja uz pakalpojumiem, kas ievēro invaliditātes cilvēktiesību modeli, var nebūt gluda un viegla.

**Konvencijas Struktūra**

Konvencija sastāv no 50 pantiem:

* 1.pants definē konvencijas mērķi un „personas ar invaliditāti”: „*Pie personām ar invaliditāti pieder personas, kurām ir ilgstoši fiziski, garīgi, intelektuāli vai maņu traucējumi, kas mijiedarbībā ar dažādiem šķēršļiem var apgrūtināt to pilnvērtīgu un efektīvu līdzdalību sabiedrības dzīvē vienlīdzīgi ar citiem*.”.
* 2. un 3.pants sniedz definīcijas un nosaka vispārīgos principus, tai skaitā komunikāciju, saprātīgus pielāgojumus, un universālo dizainu.
* 4.pants ietver „Vispārējās saistības”.
* 5.panta fokuss ir uz „Vienlīdzību un diskriminācijas aizliegumu”.
* 6. līdz 30.pants attiecas uz specifiskiem jautājumiem un/vai dzīves jomām, piemēram, tiesības uz neatkarīgu dzīvi un tiesības būt daļai no sabiedrības (19.pants), Individuālā pārvietošanās (20.pants), izglītība (24.pants), habilitācija un rehabilitācija (26.pants), Darbs un nodarbinātība (27.pants), Līdzdalība politiskajā un sabiedriskajā dzīvē (29.pants), Līdzdalība kultūras dzīvē, atpūta, brīvā laika pavadīšana un sports (30.pants). Konvencijas dalībvalstīm ir pienākums vairot izpratni par personu ar invaliditāti cilvēktiesībām (8. pants), un nodrošināt ceļu, ēku un informācijas pieejamību (9. pants).
* 31. pants „Statistika un datu vākšana”.
* 32. pants „Starptautiskā sadarbība”.
* 33. līdz 39. panti attiecas uz Konvencijas īstenošanu un pārraudzību valstu līmenī (33. pants) un personu ar invaliditāti tiesību komitejas līmenī (34. pants) .
* 40. Līdz 50.panti ir saistīti ar Konvencijas stāšanās spēkā jautājumiem un juridiskām procedūrām.

Konvencijas īstenošanu dalībvalstīs uzrauga personu ar invaliditāti tiesību komiteja. Komitejas sastāvā ir neatkarīgi cilvēktiesību eksperti, kurus ievēl uz diviem gadiem. Dalībvalstīm ir pienākums regulāri iesniegt ziņojumus Komitejai par progresu Konvencijas īstenošanā, tai skaitā Konvencijas iekļaušanu nacionālos tiesību aktos, kā arī to, kā tā tiek īstenota personu ar invaliditāti ikdienas dzīvē.

**I.1.2 Paradigmas maiņa no medicīniskā uz cilvēktiesību modeli**

Kopš Konvencijas ratifikācijas dalībvalstīs un Eiropas Savienībā ir notikusi paradigmas maiņa skatījumā uz invaliditāti.

Ir notikusi pāreja no medicīniski orientēta aprūpes modeļa, kur persona ar invaliditāti tiek uzskatīta par pasīvu aprūpes saņēmēju, vai vēl ļaunāk, kā persona, kuras invaliditātei jābūt "izārstētai", uz cilvēktiesību modeli, kur indivīdi tiek atbalstīti, lai kļūtu par aktīviem pilsoņiem savās kopienās.

Īpaši jāuzsver, ka Konvencija iezīmē nozīmīgu soli, lai panāktu trīs aktuālākās izmaiņas cilvēktiesību jomā attiecībā uz personām ar invaliditāti:

* Pāreja no "objektīvām vajadzībām uz subjektīvām tiesībām", kas paredz pakāpenisku attīstību no politikas, kas īsteno "objektīvas vajadzības" uz politiku, kuras mērķis ir baudīt "subjektīvās tiesības".
* Domāšanas veida maiņa no aizbildnieciskas uz interaktīvu ētiku. Konvencija iezīmē pakāpenisku no augšas uz leju vērstas ētikas nomaiņu, kur pret personām ar invaliditāti izturas kā pasīviem aprūpes saņēmējiem, uz interaktīvu ētiku, kas iekļauj personas ar invaliditāti lēmumu pieņemšanā un atjauno viņu pašnoteikšanos.
* Prasība skatīties tālāk par materiālajiem apstākļiem un koncentrēties arī uz indivīdu spēcināšanu ar pakāpenisku attīstību, pārejot no uzsvara uz pajumtes, pārtikas un medicīniskās aprūpes nodrošināšanu, uz pieaugošu uzsvaru uz individuālu izvēli, autonomiju un līdzdalību.

Konvencijas noteikumu pieņemšana un īstenošana nosaka nākamos soļus pēc tās ratifikācijas. Pilsoniskās sabiedrības, ierēdņu un valsts iestāžu uzdevums ir veicināt pāreju uz paradigmu, ko nosaka Konvencija un atbalstīt sabiedrības izpratnes turpmāku attīstību un Konvencijas pareizu īstenošanu.

**Pakalpojumu sniedzēju loma**

Konvencijas uzstādītās prasības pakalpojumu sniedzējiem nozīmē to, ka ir nepieciešams pārskatīt, kā tiek sniegti pakalpojumi un domāt par jaunu pakalpojumu, kuri šobrīd nav pieejami izveidi , lai apmierinātu jaunās un mainīgās vajadzības un / vai uz personu centrētas, iekļaujošas, līdzdalīgas un individualizētas pieejas integrāciju pakalpojumos, pieņemot jauno invaliditātes cilvēktiesību modeli.

Šīs izmaiņas nenovēršami prasa centienus visos līmeņos. Pārejas vadībā ir daudz izaicinājumu un ir nepieciešama rūpīga plānošana, lai izvairītos no neparedzētām nelabvēlīgām sekām, kā arī lai nodrošinātu, ka pārejas procesi tiek īstenoti visatbilstošākajā un efektīvākajā veidā. Piemēram, tas ir svarīgi, ka pārejas procesā netiek aizmirsti cilvēki ar smagiem funkcionāliem traucējumiem un kompleksām vajadzībām, kas, savukārt, rada papildu vajadzības. Arī uz personu centrētas pieejas ieviešana neizbēgami liks pakalpojumiem izstrādāt inovatīvus risinājumus, nodrošinot lielāku izvēli un kontroli visā dzīvē.

**Sniedzot sabiedrībā balstītos pakalpojumus, dzīves kvalitātei jābūt plānošanas centrā un to nevajadzētu jaukt ar pakalpojumu kvalitāti, lai gan arī pakalpojumu kvalitāte veicina cilvēktiesību baudīšanu un cilvēka dzīves uzplaukumu un cieņu .**

Institucionālā kultūra un medicīniskā pieeja ar tās negatīvajām sekām, netiek automātiski izskausta ar lielo ēku demontāžu; tā patiesi var attīstīties arī sabiedrībā balstītos pakalpojumos. Aprūpei un atbalstam vajadzētu tikt sniegtam tā, lai ievērotu katra indivīda un viņu ģimenes tiesības, cieņu, vajadzības un vēlmes.

## I.1.3 Konvencijas pamatprincipi

Lai gan Konvencija aptver virkni jautājumu, kas saistīti ar dažādām dzīves jomām, tās pamatā ir daži jēdzieni, un tie vienmēr ir teksta interpretācijas atslēgas vārdi, lai veidotu sabiedrību bez aizspriedumiem un tātad diskriminācijas.

Šajā ziņā Konvencija jālasa un jāsaprot kā vienots dokuments, jo tiesības un pienākumi tās ietvaros ir savstarpēji saistīti un dod ieskatu pareizai Konvencijas pantu īstenošanai.

Konvencijas vispārējie principi saskaņā ar 3.pantu ir:

1. cilvēkam piemītošās cieņas, personīgās patstāvības, tostarp personīgās izvēles brīvības, un personas neatkarības ievērošana,
2. diskriminācijas aizliegums. Tas ietver sapratīgus pielāgojumus, kas valstīm prasa veikt atbilstošas izmaiņas, lai personas ar invaliditāti vienlīdzīgi ar citiem var izmantot vai īstenot visas cilvēktiesības un pamatbrīvības,
3. pilnīga un efektīva līdzdalība un integrācija sabiedrībā. Šie koncepti ir saistīti ar nepieciešamību sabiedrībai ņemt vērā personu vajadzības un vēlmes un pielāgoties tām bez jebkādiem ierobežojumiem vai aizliegumiem,
4. cieņa pret atšķirīgo un personu ar invaliditāti kā cilvēku daudzveidības un cilvēces daļas pieņemšana,
5. iespēju vienlīdzība,
6. pieejamība, ar kuru ir jāsaprot ne tikai dažādu arhitektonisku šķēršļu mazināšana, bet arī dažādi komunikācijas veidi (Braila raksts, vieglā valoda, zīmju valoda u.c.) kā arī atbalsts,
7. vīriešu un sieviešu vienlīdzība,
8. cieņa pret bērnu ar invaliditāti spēju attīstību un pret bērnu ar invaliditāti tiesībām saglabāt savu identitāti.

Visi jēdzieni jāsaprot ļoti plašā nozīmē, lai ļautu personām ar invaliditāti baudīt ar saviem vienaudžiem bez invaliditātes vienlīdzīgu attieksmi, pārvarot šķēršļus, kas izriet no viņu invaliditātes

Minētie jēdzieni attiecas arī uz cilvēkiem un sociālajiem pakalpojumiem, kas ir liels izaicinājums pakalpojumiem, jo tie ir jāpārstrukturē tā, lai būtu saskaņā ar konvencijas principiem. Līdzīgi kā sabiedrība, arī lielākā daļa pakalpojumu ir organizēti tā, lai nodrošinātu palīdzību un aprūpi atbilstoši medicīniskā modelī balstītai pieejai, kas ierobežoja cilvēku izvēles brīvību un pakalpojumu saņēmēju pienākumus un bija veidoti ar aizsargājošu pieeju, nevis orientējoties uz cilvēku spēcināšanu, ko uzsver Konvencija. Līdzšinējā pieeja, ar labākajiem iespējamajiem nodomiem, rezultātā nošķir cilvēkus ar invaliditāti no pārējās sabiedrības.

Sabiedrībai ir jāpārorganizē pakalpojumus nozīmīgai iedzīvotāju daļai, pielāgojot esošās struktūras, radot jaunas un ieviešot ikvienam cilvēkam atbilstošus atbalsta mehānismus. Tas nozīmē milzīgu piepūli gan finansiālā ziņā, gan attiecībā uz cilvēkresursiem (piemēram, atkārtotu personāla apmācību saskaņā Konvencijas principiem, u.c.). Vienlaikus ir būtiski atzīt, ka daļa no izveidotajiem pakalpojumiem nesaskan ar Konvencijas standartiem.

# 

# I.2 Pašreizējā situācija un turpmākā rīcība.

Paradigmas maiņa ir izaicinājums sabiedrībai kopumā, jo tiesības ir jāsaprot saskaņā ar jaunajām interpretācijām. Tas, no vienas puses, nozīmē, ka ir jāpaaugstina izpratne, lai pareizi saprastu katrā pantā ietvertos principus , un, no otras puses dalībvalstīm ir jārīkojas saskaņā ar tiesībām, lai pareizi īstenotu Konvenciju. Paradigmas maiņa ietver šādus soļus:

* visu tiesību aktu saskaņošana ar Konvencijā ietvertajām saistībām ;
* atbilstošas atbalsta shēmu un pakalpojumu izveide un esošo pielāgošana saskaņā ar Konvencijā noteiktiem starptautiskajiem standartiem;
* sabiedrības izpratnes par cilvēkiem ar invaliditāti paaugstināšana, lai veicinātu viņu pilnīgu līdzdalību.

Dažos gadījumos viena un tā paša panta atšķirīgas interpretācijas var radīt vispārēju neizpratni par principu un tā īstenošanu. Tieši tāpēc personu ar invaliditāti tiesību komiteja ar Vispārējiem komentāriem nodrošina padziļinātas vadlīnijas par tiesībām un pienākumiem. Šie komentāri aptver plašu tēmu loku: no visaptverošas interpretācijas par Konvencijas ieviešanu līdz vispārējai pārraudzībai attiecībā uz informāciju, kas būtu iekļaujama Valsts ziņojumā par konkrētiem Konvencijas pantiem. Personu ar invaliditāti tiesību komiteja ir publicējusi Vispārīgos komentārus par 12. pantu "Vienlīdzīgu tiesībspēju atzīšana" un 9. pantu "Pieejamība". Jūs varat atrast visu informāciju par šiem komentāriem šī moduļa Bibliogrāfijas sadaļā.

Pārejas uz invaliditātes sociālo modeli menedžmentā ir daudz problēmu. Nepieciešama rūpīga plānošana, lai izvairītos no nejaušām nevēlamām sekām, un lai nodrošinātu, ka sasniegtie rezultāti pilnībā atbilst Konvencijai. Uz cilvēkiem vērsta pieeja, kura ņem vērā personu ar invaliditāti īpašās vajadzības būtu jāizstrādā un jāīsteno tā, lai veicinātu līdzdalību un integrāciju, un neatņemtu cilvēkiem izvēli un kontroli pār savu dzīvi.

# I.3 Eiropas tiesību normas

Eiropas Savienība 2010. gadā ratificēja Konvenciju un kļuva par Konvencijas dalībvalsti. Šādi rīkojoties, ES apņēmās ievērot Konvencijā ietvertos pienākumus un prasības jomās, kas ietilpst ES likumdošanas kompetencē. Kā "Reģionālās integrācijas organizācijai", ES kompetences attiecībā uz Konvencijas īstenošanu ir ierobežotas no likumdošanas viedokļa. Tomēr jomās, kas attiecas uz izpratnes veicināšanu, ES var darboties kā ļoti nozīmīgs paraugs, lai noteiktu standartus Eiropas un dalībvalstu valstu līmenī.

Eiropas Savienības galvenais instruments, lai īstenotu Konvenciju Eiropas līmenī, ir Eiropas stratēģija invaliditātes jomā 2010-2020[[1]](#footnote-1) (EDS). EDS ir domāta kā visaptveroša stratēģija ES, lai iekļautu invaliditātes jautājumus visās Eiropas politikas jomās.

Stratēģijas mērķus īsteno ar **darbībām astoņās prioritārajās jomās**:

1. **Pieejamība**: nodrošināt visu preču un pakalpojumus pieejamību personām ar invaliditāti un veicināt palīgierīču tirgu.
2. **Līdzdalība**: nodrošināt personu ar invaliditāti iespējas izmantot tiesības, ko viņiem sniedz ES pilsonība; likvidēt šķēršļus, kas viņiem liedz pilnā mērā piedalīties sabiedriskajā dzīvē un brīvā laika aktivitātēs; sekmēt kvalitatīvu vietējās kopienās balstītu pakalpojumu sniegšanu.
3. **Vienlīdzība**: cīnīties ar diskrimināciju, kuras pamatā ir invaliditāte, un veicināt vienlīdzīgas iespējas.
4. **Nodarbinātība**: būtiski palielināt atvērtā darba tirgū nodarbināto personu ar invaliditāti īpatsvaru. Personas ar invaliditāti pārstāv **sesto daļu no darbspējīgā vecuma iedzīvotājiem ES**, bet viņu nodarbinātības līmenis ir salīdzinoši zems.
5. **Izglītība un apmācība**: veicināt iekļaujošu izglītību un mūžizglītību skolēniem un studentiem ar invaliditāti. Pateicoties vienādām iespējām piekļūt kvalitatīviem pakalpojumiem izglītības un mūžizglītības jomā, personas ar invaliditāti var pilnā mērā iesaistīties sabiedriskajā dzīvē un uzlabot savas dzīves kvalitāti.  Eiropas Komisija ir sākusi vairākas iniciatīvas personu ar invaliditāti izglītības jomā. Piemēram, ir izveidota [Eiropas Speciālās izglītības attīstības aģentūra](http://www.european-agency.org/) un īpaša grupa, kas pēta ar invaliditāti un mūžizglītību saistītus jautājumus.
6. **Sociālā aizsardzība**: veicināt pienācīgus dzīves apstākļus, cīnīties pret nabadzību un sociālo atstumtību.
7. **Veselība**: veicināt vienādas iespējas piekļūt veselības pakalpojumiem un ar tiem saistītajai materiālajai bāzei.
8. **Ārējā darbība**: veicināt personu ar invaliditāti tiesības ES paplašināšanās un starptautiskās attīstības programmās.

Turklāt Eiropas Savienība veicina cilvēktiesību ievērošanu ar decentralizētu aģentūru palīdzību, kuras ir izveidotas, lai sniegtu ES institūcijām un dalībvalstīm ekspertu konsultācijas par dažādiem jautājumiem:

* Eiropas Savienības Pamattiesību aģentūra (FRA) palīdz nodrošināt ES dzīvojošo cilvēku pamattiesību aizsardzību.
* [Eiropas Savienības speciālo vajadzību un iekļaujošas izglītības aģentūra](https://www.european-agency.org/)  , kuras mērķis ir palīdzēt dalībvalstīm uzlabot izglītības politiku un praksi.
* [CEDEFOP](http://www.cedefop.europa.eu/en), Eiropas profesionālās izglītības attīstības centrs, kurš sniedz atbalstu Eiropas profesionālās izglītības politikas attīstībā un sniedz ieguldījumu tās ieviešanā.

Eiropas Komisija atbalsta Konvencijas ieviešanu ar divu instrumentu palīdzību :

* Eiropas Invaliditātes ekspertu akadēmiskais tīkls (ANED), kas nodrošina Komisijai nacionālo politiku analīzi, datus un esošās situācijas pārskatu attiecībā uz ANO Konvencijas ieviešanu. ANED nodrošina arī tiešsaistes instrumenta [DOTCOM](http://www.disability-europe.net/dotcom) darbību, kas sniedz pārskatu par dalībvalstu un ES galvenajiem instrumentiem ANO Konvencijas ieviešanā. Instrumenta izveide bija viena no Eiropas Invaliditātes stratēģijas Rīcības plānā(2010-2015) paredzētajām darbībām.
* Invaliditātes augsta līmeņa grupa ir izveidota, lai izvērtētu jaunizstrādātās politikas un valdību prioritātes attiecībā uz cilvēkiem ar invaliditāti, apkopotu informāciju un pieredzi un dotu padomus Komisijai par nākotnē izmantojamām ziņošanas metodēm par situāciju Es attiecībā uz invaliditātes jautājumiem.

Eiropas līmenī ir divas organizācijas, kuras veicina un aizstāv Eiropas pilsoņu cilvēktiesības: Eiropas Padome un Eiropas Cilvēktiesību tiesa, kura atrodas Strasbūrā:

* Eiropas Padome ir reģionāla starpvaldību organizācija, kas veicina cilvēktiesības, demokrātiju un tiesiskumu 47 dalībvalstīs. Eiropas Padome ir atdalīta no Eiropas Savienības ar 28 dalībvalstīm, un atšķirībā no Eiropas Savienības, tā nevar izdot saistošus likumus. 2016.gadā Eiropas Padome apstiprinās jaunu rīcības plānu, lai veicinātu cilvēku ar invaliditāti tiesību ievērošanu.
* Eiropas Cilvēktiesību tiesa ir pārnacionāla vai starptautiska tiesa, kas izveidota pamatojoties uz Eiropas Cilvēktiesību konvenciju. Tā izskata pieteikumus, kuros apgalvots, ka valsts ir pārkāpusi vienu vai vairākas cilvēktiesību normas par pilsoniskām un politiskām tiesībām, kas nostiprinātas Konvencijā un tās protokolā.

# BIBLIOGRĀFIJA/IETEICAMĀ LITERATŪRA

* European Commission, 2014, Report on the implementation of the UN Convention on the Rights of Persons with Disabilities (CRPD) by the European Union

<http://ec.europa.eu/justice/discrimination/files/swd_2014_182_en.pdf>

* European Foundation Center (EFC), 2011, Study on Challenges and Good Practices in the Implementation of the UN Convention on the Rights of Persons with Disabilities

<http://efc.issuelab.org/resource/study_on_challenges_and_good_practices>

* Ferri D, 2010, The conclusion of the UN Convention on the Rights of Persons with Disabilities by the EC/EU: a constitutional perspective, in Waddington L., Quinn G. (eds.), European Yearbook of Disability Law, Intersentia
* Focus paper by the EU Agency of Fundamental Rights (FRA), 2015, Implementing the UN CRPD - An overview of legal reforms in EU Member States

<http://fra.europa.eu/sites/default/files/fra-2015-focus-05-2015-crpd_en.pdf>

* Quinn G, Degener T, 2002. Human rights and disability: The current use and future potential of United Nations human rights instruments in the context of disability. United Nations, New York and Geneva
* United Nations Convention for Rights of Persons with Disabilities:

<http://www.un.org/disabilities/documents/convention/convoptprot-e.pdf>

Other languages and formats are available here:

<http://www.un.org/disabilities/default.asp?id=150>

General Comments:

* [Article 12: Equal recognition before the law](http://daccess-dds-ny.un.org/doc/UNDOC/GEN/G14/031/20/PDF/G1403120.pdf?OpenElement" \o "General comment 1: Article 12: Equal recognition before the law)
* [[Article 9: Accessibility](http://daccess-dds-ny.un.org/doc/UNDOC/GEN/G14/031/20/PDF/G1403120.pdf?OpenElement" \o "General comment 1: Article 12: Equal recognition before the law)](http://daccess-dds-ny.un.org/doc/UNDOC/GEN/G14/033/13/PDF/G1403313.pdf?OpenElement)

## RESURSI

* European Disability Forum (EDF), Disability Glossary

<http://www.edf-feph.org/Page_Generale.asp%3FDocID=12536>

* Eurostat, Disability statistics

<http://ec.europa.eu/eurostat/statistics-explained/index.php/Disability_statistics>

* Making it Work - CRPD Resource Library

<http://www.makingitwork-crpd.org/>

* Global Disability Rights Library

<https://www.widernet.org/portals/index.php?PortalID=18&PortalPageID=1479&view=public>

* Zero Project (UN CRPD implementation: indicators and good practices)

<http://zeroproject.org/>

* United Nations Enable website

<http://www.un.org/disabilities/index.asp>

* DG Employment, Social Affairs and Inclusion, EU Framework for the UN Convention on the Rights of Persons with Disabilities

<http://ec.europa.eu/social/main.jsp?catId=1189&langId=en>

## MĀCĪBU MATERIĀLI

* OHCHR Training Package on the UNCRPD

<http://www.ohchr.org/EN/HRBodies/UNCRPD/Pages/OptionalProtocolRightsPersonsWithDisabilities.aspx>

* Exercise: Power Walk

<http://portal.unesco.org/shs/en/files/8312/11212770881RP-June-S_5.pdf/RP-June-S+5.pdf>

* EQUASS Training module on Quality of Social Services for Persons with Disabilities & the CRPD

<http://www.equass.be/equass/index.php/activities/trainings/training-module-on-quality-of-social-services-for-persons-with-disabilities-the-crpd>

IZDALES BEIGAS

1. European Disability Strategy 2010-2020:A Renewed Commitment to a Barrier-Free Europe <http://ec.europa.eu/social/BlobServlet?docId=6284&langId=en> [↑](#footnote-ref-1)